b'\n_START_ARTICLE_\nKolo jugoslovanskih sester\n_START_PARAGRAPH_\nKolo jugoslovanskih sester je bilo leta 1921 ustanovljeno kot dobrodelno dru\xc5\xa1tvo v Ljubljani. Sede\xc5\xbe je imelo v Ljubljani, delovalo pa je v \xc5\xa1tevilnih drugih slovenskih krajih (Kranj, Celje, \xc5\xa0kofja Loka, Novo mesto, Trbovlje, Murska Sobota itd.). Dru\xc5\xa1tvo je imelo narodnoobrambni zna\xc4\x8daj, dajalo je materialno in moralno pomo\xc4\x8d rojakom zunaj mati\xc4\x8dne domovine, zlasti na Primorskem, prirejalo razne te\xc4\x8daje (\xc5\xa1ivalne, gospodinjske, u\xc4\x8denje jezikov ipd.) in skrbelo za socialno \xc5\xa1ibkej\xc5\xa1e \xc5\xbeenske in otroke (organiziralo po\xc4\x8ditni\xc5\xa1ke kolonije za otroke, zbiralo prispevke za revne otroke in \xc5\xbeene ipd.). Organiziralo je diskusijske ve\xc4\x8dere, na katerih so razpravljale o aktualnih problemih sodobne dru\xc5\xbebe: alkoholizem, o pomenu dobrega gospodinjstva, o izbiri poklica pri deklicah, ipd._NEWLINE_Dru\xc5\xa1tvo se je financiralo z ob\xc4\x8dasno podporo javnih oseb, s \xc4\x8dlanarinami ter s prostovoljnimi prispevki ustanovnic, dobrotnic in podpornih \xc4\x8dlanic. Proti koncu Kraljevine Jugoslavije je bilo \xc4\x8dutiti usihanje dru\xc5\xa1tvenega delovanja, zlasti od leta 1938, ko je umrla dolgoletna predsednica Franja Tav\xc4\x8dar. Leta 1941 je dru\xc5\xa1tvo povsem prenehalo delovati.'